เริ่มแล้วงาน เทศกาลลิ้นจี่และของดีจังหวัดพะเยาประจำปี 2562
พะเยา..เริ่มแล้วงาน เทศกาลลิ้นจี่และของดีจังหวัดพะเยาประจำปี 2562             วันที่ 17 พฤษภาคม 2562 นายณรงค์ศักดิ์ โอสถธนากร ผู้ว่าราชการจังหวัดพะเยา เป็นประธานเปิดงานเทศกาลลิ้นจี่และของดีจังหวัดพะเยา ประจำปี 2562 ซึ่งสำนักงานเกษตรและสหกรณ์จังหวัดพะเยา ร่วมกับหน่วยงานที่เกี่ยวข้องจัดขึ้นในระหว่างวันที่ 17 - 21 พฤษภาคม 2562 ณ บริเวณข่วงวัฒนธรรม ริมกว๊านพะเยา โดยการจัดงานเทศกาลลิ้นจี่ของดีจังหวัดพะเยาประจำปี 2562 มีกิจกรรมประกอบด้วยขบวนแห่ลิ้นจี่และของดีจังหวัดพะเยา การประกวดผลผลิตลิ้นจี่การจำหน่ายผลผลิตลิ้นจี่ของเกษตรกรชาวสวน สินค้าของดีจังหวัดพะเยา จากบริษัทประชารัฐรักสามัคคีจังหวัดพะเยา จังหวัดพะเยา มีพื้นที่ปลูกลิ้นจี่ในปีการผลิต 2562 จำนวน 13,975 ไร่ พื้นที่ให้ผลผลิต 10,056 ไร่ ผลผลิตที่คาดว่าจะได้รับ 4,900 ตัน ลดลงจากปี 2561 ประมาณ 2,000 ตัน เนื่องจากได้รับผลกระทบจากสภาพอากาศที่แห้งแล้งความชื้นต่ำ ส่งผลให้ดอก และผลอ่อนของลิ้นจี่ ร่วง ปัจจุบันผู้บริโภครู้จักลิ้นจี่ของจังหวัดพะเยาอย่างกว้างขวาง เนื่องจากความหวาน หอม กรอบ ที่เป็นเอกลักษณ์เฉพาะของลิ้นจี่ต้นน้ำกว๊านพะเยา รวมทั้งผลผลิตออกสู่ตลาดก่อนจังหวัดอื่นๆในพื้นที่ภาคเหนือ ทำให้เกษตรกรผู้ปลูกลิ้นจี่มีรายได้จากการจำหน่ายค่อนข้างมาก แต่เนื่องจากลิ้นจี่มีอายุการเก็บรักษาสั้น สีผิวคล้ำทำให้ประสบปัญหาอะไร ราคาตกต่ำในช่วงเดือนพฤษภาคม ซึ่งเป็นช่วงเวลาที่มีผลผลิตออกสู่ตลาดเป็นจำนวนมาก จังหวัดพะเยา จึงจัดงานเทศกาลลิ้นจี่และของดีจังหวัดพะเยาขึ้น เป็นประจำทุกปี เพื่อเป็นอีกช่องทางหนึ่ง ในการช่วยกระจายผลผลิตลิ้นจี่สู่ผู้บริโภคโดยตรง อีกทั้งยังเป็นการส่งเสริมการท่องเที่ยวของจังหวัด ซึ่งจะช่วยกระตุ้นเศรษฐกิจของจังหวัดได้อีกทางหนึ่งด้วย สำหรับการจัดงานในวันแรก บรรยากาศเป็นไผด้วยความคึกคักมีประชาชน นักท่องเที่ยว เที่ยวชมงานและเลือกซื้อลิ้นจี่เป็นจำนวนมาก